Keluarga Paus Leo XIV

Keluarga kepada Paus Leo XIV, yang nama sebenarnya ialah Robert Francis Prevost (Paus ke-267), berasal dari Amerika Syarikat, namun mempunyai latar keturunan yang pelbagai, termasuk darah kacukan Itali, Perancis serta Creole Louisiana, iaitu satu kumpulan etnik yang terbentuk hasil percampuran budaya Perancis dan Afrika di wilayah selatan Amerika Syarikat. Nama keluarganya, "Prevost", berakar daripada bahasa Perancis atau Piedmontese dan membawa maksud seperti "ketua" atau "orang yang dilantik untuk memelihara atau mentadbir sesuatu perkara". Nama ini berasal daripada perkataan Latin, praepositus. Datuk sebelah bapa beliau pada asalnya menggunakan nama keluarga "Riggitano" yang jelas merupakan nama berunsur Itali. Namun, apabila berhijrah ke Amerika Syarikat, nama keluarganya ditukar kepada "Prevost", nama keluarga ibu mentuanya.

 Keluarga terdekat 
Paus Leo XIV merupakan anak bongsu daripada tiga orang adik-beradik.

 Louis Prevost 
Abang sulung beliau bernama Louis Martín Prevost dan dilahirkan pada tahun 1951. Beliau merupakan bekas anggota Tentera Laut Amerika Syarikat dan kini menetap di Florida. Ketika sedang melanjutkan pengajian di kolej, beliau telah diserap masuk ke dalam perkhidmatan Tentera Laut melalui proses pengambilan wajib (draft). Setelah menamatkan perkhidmatan, beliau menyambung pengajian dalam bidang teknologi komputer. Louis dikenali sebagai seorang yang lantang menyuarakan pandangannya dalam hal politik. Beliau tidak bersetuju dengan pendirian Parti Demokrat dan secara terbuka menyokong gerakan "Make America Great Again" (MAGA) yang diasaskan oleh Donald Trump. Difahamkan bahawa beliau dan adiknya, Leo XIV, saling mengetahui pendirian politik masing-masing dan perbezaan pandangan ini pernah menimbulkan sedikit pertelagahan antara mereka. Isteri beliau bernama Deborah Prevost.

 John Prevost 
Abang kedua pula ialah John Joseph Prevost yang dilahirkan sekitar tahun 1953 atau 1954. Beliau merupakan seorang guru yang telah bersara dan kini menetap di New Lenox, Illinois. Sepanjang 35 tahun perkhidmatannya dalam bidang pendidikan, beliau telah berkhidmat di sekolah Katolik, termasuk selama 27 tahun sebagai seorang pengetua.

 Hubungan sebelah bapa 
 Louis Marius Prevost (1920–1997) 
Bapa kepada Leo XIV ialah Louis Marius Prevost. Beliau dilahirkan pada 28 Julai 1920 di Chicago, Amerika Syarikat, dan meninggal dunia pada 8 November 1997. Semasa zaman kanak-kanaknya, beliau dibesarkan di alamat 5465 South Ellis Avenue, yang terletak di kawasan Hyde Park, di bahagian selatan bandar Chicago. Beliau menamatkan pengajian di Woodrow Wilson Junior College pada bulan Jun 1940. Semasa Perang Dunia Kedua, beliau telah menyertai Tentera Laut Amerika Syarikat dan memainkan peranan penting sebagai ketua sebuah bot pendaratan tentera dalam operasi pendaratan bersejarah di Normandy, Perancis. Beliau turut terlibat dalam Operasi Dragoon, iaitu satu lagi pendaratan ketenteraan yang berlaku di bahagian selatan Perancis. Sepanjang tempoh perkhidmatan yang menjangkau lebih kurang 15 bulan, beliau telah dinaikkan pangkat kepada leftenan muda. Selepas tamat perang, beliau meneruskan pengajian dan berjaya memperoleh Ijazah Sarjana Sastera daripada Universiti DePaul pada tahun 1949. Seterusnya, beliau berkhidmat sebagai seorang penguasa pendidikan (superintendent) di Daerah Sekolah Brookwood 167 yang terletak di Glenwood, Illinois. Di samping kerjaya profesionalnya, beliau juga aktif dalam bidang keagamaan. Beliau berkhidmat sebagai seorang katekis, iaitu individu yang bertanggungjawab menyampaikan ajaran agama Katolik kepada kanak-kanak dan orang dewasa yang ingin mendalami fahaman tersebut.

 Datuk dan nenek sebelah bapa 
Leo XIV mempunyai salasilah keluarga yang unik dari sebelah bapanya. Datuk beliau, yang pada asalnya bernama Salvatore Giovanni Gaetano Riggitano, dilahirkan pada tahun 1876 di Milazzo, iaitu sebuah bandar berhampiran Messina di wilayah Sicily, selatan Itali. Beliau berhijrah ke Amerika Syarikat semasa gelombang besar penghijrahan orang Itali (diaspora Itali), lalu menetap di negeri Illinois. Di sana, beliau bekerja sebagai seorang guru dalam bidang muzik dan bahasa. Nenek sebelah bapa Leo XIV pula ialah seorang wanita berbangsa Perancis bernama Suzanne Fontaine yang berasal dari kawasan Le Havre di wilayah Normandy. Beliau dilahirkan pada tahun 1894 dan merupakan anak kepada pasangan Ernest Fontaine (lahir pada 17 September 1857 di Saint-Pierre-sur-Dives, Normandy) dan Eugénie Prevost. Nama keluarga "Prevost" berasal daripada sebelah keluarga ibunya.

Pada sekitar bulan Mac tahun 1917, hubungan antara Suzanne dan Riggitano telah menarik perhatian umum apabila mereka ditahan pihak berkuasa atas tuduhan kelakuan tidak senonoh. Hal ini berlaku selepas isteri terdahulu Riggitano, iaitu Daisy Hughes, membuat laporan kepada pihak polis. Kes tersebut mendapat liputan dalam akhbar tempatan dan menjadi kontroversi pada ketika itu. Daripada hubungan tersebut, Suzanne melahirkan seorang anak lelaki sulung, John Centi, yang merupakan bapa saudara kepada Paus Leo XIV, pada 23 Julai 1917. Anak kedua pasangan tersebut, iaitu Louis Marius Prevost yang merupakan bapa kepada Paus Leo XIV, dilahirkan pada tahun 1920. Kedua-dua anak ini diberikan nama keluarga "Prevost", iaitu nama keluarga ibu kepada Suzanne, Eugénie Prevost. Malah, Suzanne dan Riggitano turut mengambil nama keluarga tersebut. Riggitano sendiri telah menukar nama pertamanya kepada "John", lalu dikenali sebagai John Prevost sehingga akhir hayat beliau. Pasangan ini terus hidup bersama sebagai suami isteri sehinggalah John meninggal dunia pada tahun 1960. Suzanne pula meninggal dunia pada usia 83 tahun, pada 10 Oktober 1979, di sebuah hospital di Detroit.

 Hubungan sebelah ibu 
 Mildred Prevost (1912–1990) 
Ibu kepada Leo XIV bernama Mildred Agnes Prevost, nama asalnya Mildred Agnes Martínez. Beliau dilahirkan di Chicago pada 30 Disember 1912 dalam sebuah keluarga Creole Louisiana yang berasal dari kawasan 7th Ward, New Orleans. Keluarga beliau mempunyai latar belakang budaya yang unik kerana Creole merupakan gabungan keturunan Perancis, Afrika dan lain-lain. Mildred menerima pendidikan di Immaculata High School, yang terletak di North Side Chicago. Selepas itu, beliau melanjutkan pelajaran dan memperoleh ijazah sarjana muda dalam bidang sains perpustakaan di Universiti DePaul pada tahun 1947. Beliau juga memperolehi ijazah sarjana dalam bidang pendidikan pada tahun 1949. Beliau berkahwin dengan Louis Prevost, yang usianya lapan tahun lebih muda, ketika beliau berada dalam lingkungan umur pertengahan tiga puluhan. Pasangan ini dikurniakan tiga orang anak iaitu Louis, John, dan Robert (Leo XIV). Selain menjadi seorang ibu, Mildred mempunyai bakat dalam bidang muzik. Beliau seorang penyanyi dan pernah merakamkan lagu Ave Maria. Beliau juga pernah menyertai pertandingan muzik berprestij di Chicago pada tahun 1941. Mildred juga berkhidmat sebagai pendidik dan pustakawan di beberapa sekolah di Chicago, antaranya Von Steuben High School dan Holy Name Cathedral. Pada tahun 1970-an, beliau berkhidmat sebagai pustakawan di Mendel Catholic High School yang terletak di Roseland, Chicago, sekolah yang sama tempat anaknya, Leo XIV, pernah bekerja kemudian.

Mildred meninggal dunia akibat kanser pada tahun 1990 pada usia 77 tahun.

 Datuk dan nenek sebelah ibu 
Datuk Paus Leo XIV sebelah ibu beliau ialah Joseph Martínez dan neneknya pula ialah Louise Baquié (atau Baquiiex). Joseph dilahirkan di Hispaniola, yang kini dikenali sebagai Republik Dominika, namun pada waktu itu kawasan tersebut berada di bawah penguasaan Haiti. Louise pula dilahirkan di New Orleans. Mereka berdua merupakan keturunan campuran atau dikenali sebagai darah campuran, iaitu gabungan keturunan kulit hitam (Black Creole) dan Eropah. Joseph merupakan anak kepada pasangan Jacques dan Marie Martínez. Dalam banci penduduk Amerika Syarikat tahun 1910, Jacques dan Marie direkodkan sebagai orang Malta dan Sepanyol, namun kemungkinan besar ini adalah strategi untuk memudahkan kehidupan dengan menampilkan diri mereka sebagai orang kulit putih, satu taktik bertahan hidup pada zaman dahulu. Louise pula dilahirkan daripada pasangan Ferdinand Baquié dan Eugénie Grambois di New Orleans. Joseph dan Louise telah mendirikan rumah tangga pada 17 September 1887 di gereja Our Lady of the Sacred Heart, New Orleans.

Dalam dokumen banci penduduk, Joseph dan Louise kadang-kadang dicatat sebagai orang kulit hitam (Black) atau mulatto (campuran keturunan kulit hitam dan Eropah). Pada tahun 1900 ketika tinggal di New Orleans, mereka direkodkan sebagai orang kulit hitam, namun pada tahun 1920 selepas berpindah ke Chicago, mereka dicatat sebagai orang kulit putih. Menurut pakar genealogi, Chris Smothers, ini mungkin disebabkan mereka "passing as white", iaitu strategi untuk hidup lebih selamat dan lebih mudah. Leo XIV dan keluarganya tidak menganggap diri mereka sebagai orang kulit hitam kerana darah campuran tersebut sudah lama dan identiti keluarga dihayati mengikut cara lain.

Joseph dan Louise dikurniakan enam orang anak perempuan, iaitu Irma, Marguerite, Lydia, Mildred (ibu kepada Leo XIV), Ethel, Louise dan Hilda. Dua daripada anak perempuan mereka, iaitu Louise dan Hilda, telah menyertai biarawati dan mengambil nama agama sebagai Sister Mary Sulpice Martínez dan Sister Mary Amarita. Sister Mary Amarita dilahirkan pada 26 November 1906, memasuki biarawati pada 15 Ogos 1928, dan berkhidmat sebagai guru muzik di beberapa negeri sebelum meninggal dunia pada tahun 1945. Manakala Sister Mary Sulpice meninggal dunia pada tahun 1999.

Keluarga ini pernah memiliki sebuah rumah di kawasan 7th Ward, New Orleans, tetapi rumah tersebut telah dirobohkan untuk pembinaan jalan baru. Sekitar tahun 1910 hingga 1912, mereka telah berpindah ke Chicago. Louise meninggal dunia pada November 1945.

 Leluhur terdahulu 
Datuk moyang sebelah ibu Paus Leo XIV yang bernama Ferdinand David Baquié dilahirkan di New Orleans pada 10 Oktober 1837. Beliau telah berkahwin dengan Eugénie Grambois pada 19 September 1864. Ibu kepada Ferdinand, iaitu Céleste Lemelle, merupakan cucu kepada pasangan Louis Lemelle dan Céleste Olimpie Grandpres. Pasangan tersebut telah berkahwin di Opelousas, Louisiana, pada tahun 1798. Mereka diklasifikasikan sebagai quadroons, yang bermaksud mereka mempunyai darah campuran. Dalam pengiraan ini, mereka memiliki satu perempat darah sama ada Afrika atau asli Amerika.

 Rujukan 

 Pautan luar 
 Leone XIV Prevost di Roglo.eu

Kategori:Paus Leo XIV